La secretària tècnica relaciona la reclamació que ha tingut entrada des del Ple que va tenir lloc el passat 25 de juny, que són les que els corresponen els números 285/2020 al 299/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
Es dona per llegida l'acta de la sessió del dia 25 de juny de 2020, corresponent a les sessió vint-i-cinquena del Ple de 2020.
La Proposta de resolució d'estimació de la Reclamació 113/2020, de la qual n'és la ponent la senyora Elisabet Samarra, interposada contra l'Ajuntament de Banyeres del Penedès, en el marc de la qual es reclama diversa informació relativa a actes administratius aprovats per l'Ajuntament arran del Decret d'Alcaldia número 2019-9981 corresponent a l'expedient número 443/2019, fonamenta el sentit estimatori de la Proposta en què, malgrat s'entén satisfeta la pretensió de la persona reclamant amb l'expressió de l'Ajuntament de no haver recaigut cap acte sobre el Decret d'Alcaldia 2019-0081, tret de l'informe de la Diputació de Tarragona, que ja s'hauria lliurat a la persona reclamant, correspon estimar parcialment la reclamació i declarar el dret a l'obtenció de la còpia dels actes recaiguts arran del punt cinquè del Decret encara que fossin coneguts per la persona reclamant i còpia de la sol·licitud formulada per l'Alcalde al Consell Comarcal per a l'emissió de l'informe a què fa referència el punt quart del Decret objecte de referència.
S'introdueix una esmena tècnica que serà incorporada al text definitiu de la resolució i que implica precisar que el sentit de la Resolució no és d'estimació plena, sinó d'estimació parcial, tal i com el text de la Proposta recollia.
La Proposta de resolució de finalització de la Reclamació 142/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament de Figueres, en el marc de la qual es reclama diversa informació sobre els talls de llum dels barris de Sant Joan i el Culubret, recull els aspectes més destacats de la tramitació d'aquest procediment que han dut a l'estimació de forma extemporània el dret de la persona reclamant.
Malgrat que aquesta sembla inicialment voler mantenir el procediment per la imposició d'una taxa municipal meritada arran de l'elaboració de la informació demanada, no persisteix en la seva voluntat de continuar amb el procediment de reclamació, de manera que es produeix la finalització per pèrdua sobrevinguda del seu objecte.
El senyor Josep Mir formula esmenes al text que seran incorporades per la ponent a la resolució definitiva.
La Proposta de resolució de finalització de les Reclamacions 150/2020 i 152/2020 (acumulades) per acord de mediació, de la qual n'és el ponent el senyor Josep Mir, interposades contra l'Ajuntament de Martorell, en el marc de les quals es reclama el cost total de tres esdeveniments esportius o per a joves i la documentació del projecte de rehabilitació de la Torre de Santa Llúcia, recull el contingut de l'acord de mediació assolit per les parts que consta adjunt al text de la resolució, en el qual no s'aprecia cap element contrari a l'ordenament jurídic i permet per tant la finalització del procediment de reclamació.
La Proposta de resolució de finalització d'estimació de la Reclamació 151/2020, de la qual n'és el ponent el senyor Josep Mir, interposada contra l'Ajuntament de Martorell en el marc de la qual es reclama l'avantprojecte del Parc Fluvial, recull la fonamentació del sentit estimatori de la reclamació, recull la fonamentació del sentit estimatori de la persona reclamant, atès que com a càrrec electe, la seva sol·licitud és estimada per silenci un cop transcorregut un termini de quatre dies des que es va formular i en aquest cas havien transcorregut mesos i només podia ser desestimada per resolució motivada en base algun dels límits a l'accés propis i diferenciats d'aquest règim específic d'accés, establerts a l'article 164.3 TRLMRLC.
La Proposta també recull que la causa d'inadmissibilitat que invoca l'Administració no seria aplicable al cas, ni des d'un punt de vista objectiu, relatiu al document que es reclama, ni des d'un punt de vista subjectiu, relatiu a la condició del reclamant, i que per tant correspon estimar la reclamació i reconèixer el dret de la persona reclamant a accedir a l'Avantprojecte del Parc Fluvial que obra en poder de l'Ajuntament.
La Proposta de resolució de finalització de la Reclamació 160/2020, de la qual n'és el ponent la senyora Elisabet Samarra, interposada contra el Departament de Salut de la Generalitat de Catalunya, en el marc de la qual es reclama accés a informació relacionada amb actes d'inspecció i expedients sancionadors a farmàcies, exposa que correspon finalitzar el procediment pel desistiment presumpte de la persona reclamant, atès que aquesta no ha donat resposta al requeriment d'esmena fet per la Comissió, i mitjançant el qual se li demanava que aportés la còpia de la sol·licitud d'accés a la informació pública contra la qual reclama, degudament registrada, i la documentació que acreditava la representació en el marc del procediment de reclamació davant la Comissió.
El senyor Josep Mir formula esmenes al text que seran introduïdes per la ponent al text definitiu de la Resolució.
La Proposta de resolució de finalització de la Reclamació 227/2020 per desestimació, de la qual n'és la ponent la senyora Elisabet Samarra, interposada contra l'Ajuntament de Sant Cugat, en el marc de la qual es reclama l'informe de l'interventor municipal sobre la legalitat de determinades actuacions municipals que es van portar a terme amb empreses privades des de l'any 2017 fins a l'actualitat, recull els antecedents que palesen que l'Ajuntament hauria estimat i lliurat la informació abans de la reclamació, i que la persona reclamant no hauria estat suficientment diligent en l'obertura de la notificació de la informació, que se li hauria intentat notificar dues vegades, de manera que correspon desestimar la reclamació.
El senyor Josep Mir proposa esmenes al text de la Proposta, que seran introduïdes per la ponent al text definitiu i que comporten un canvi de sentit de la Resolució, de desestimació a inadmissió per manca d'objecte d'acord amb el seu contingut.
La Proposta de resolució de finalització de la Reclamació 236/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament Sant Jaume d'Enveja, en el marc de la qual es reclama l'accés a informació sobre el pressupost per als espectacles amb bous de l'Ajuntament, exposa que l'Administració reclamada ha lliurat a la persona reclamant la informació sol·licitada, fet que permet que la reclamació pugui finalitzar per la pèrdua del seu objecte.
La Proposta de resolució de finalització de la Reclamació 245/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Vendrell en el marc de la qual es reclama informació diversa relativa a una subvenció que s'hauria demanat al Departament d'Educació, per a una Escola de Música, recull els elements més destacats de la tramitació d'aquesta reclamació que finalitza per la pèrdua sobrevinguda del seu objecte, atès que des de l'Ajuntament s'ha facilitat la informació reclamada durant el procediment de reclamació.
El senyor Josep Mir, ponent de la Proposta de resolució d'inadmissió de la Reclamació 256/2020, interposada contra l'Ajuntament de Mont-Roig del Camp, en el marc de la qual es reclama informació sobre els ingressos recaptats per venda d'entrades a festes amb animals, exposa que l'Ajuntament ha acreditat haver intentat notificar correctament la informació a la persona reclamant, pocs dies després de presentar la sol·licitud d'informació, i dins del termini d'un mes previst per l'article 33 LTAIPBG, de manera que quan la persona reclamant presenta la Reclamació ja tenia a la seva disposició des de fa temps la informació demanada, motiu pel qual es considera que la Reclamació es presenta sense objecte i en conseqüència, ha de ser inadmesa.
La Proposta de resolució de finalització de la Reclamació 264/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Masdenverge en el marc de la qual es reclama l'accés a informació sobre els ingressos recaptats per la venda d'entrades a festes amb animals, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Ajuntament ha facilitat a la persona reclamant la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
La Proposta de resolució de finalització de la Reclamació 267/2020 per pèrdua d'objecte, de la qual n'és la ponent la senyora Elisabet Samarra, interposada contra la Direcció General de Polítiques Ambientals i Medi Natural del Departament de Territori i Sostenibilitat de la Generalitat de Catalunya, en el marc de la qual es reclama l'accés a la còpia d'un estudi, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que els antecedents posen de manifest que l'Administració reclamada ha facilitat a la persona reclamant la informació sol·licitada, en el marc d'aquest procediment.
No hi ha intervencions al torn obert de paraules.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial, de la qual, com a secretària, estenc aquesta acta.